CELEX: 32022R0502
Language: mt
Date: 2022-03-29 00:00:00
Title: Regolament ta’ Implimentazzjoni tal-Kummissjoni (UE) 2022/502 tad-29 ta’ Marzu 2022 li jemenda r-Regolament ta’ Implimentazzjoni (UE) Nru 1321/2013 fir-rigward tal-isem tad-detentur tal-awtorizzazzjoni għall-prodott primarju ta’ taħwir bl-affumikazzjoni “Scansmoke PB 1110” (Test b’rilevanza għaż-ŻEE)

30.3.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 102/6
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2022/502
         tad-29 ta’ Marzu 2022
         li jemenda r-Regolament ta’ Implimentazzjoni (UE) Nru 1321/2013 fir-rigward tal-isem tad-detentur tal-awtorizzazzjoni għall-prodott primarju ta’ taħwir bl-affumikazzjoni “Scansmoke PB 1110”
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 2065/2003 tal-Parlament Ewropew u tal-Kunsill tal-10 ta’ Novembru 2003 dwar it-taħwir bl-affumikazzjoni użat jew intiż għall-użu fl-ikel jew fuq l-ikel (1), u b’mod partikolari l-Artikolu 11 tiegħu,
         Billi:
         
                     (1)
                  
                  
                     Fl-1 ta’ Ottubru 2021, Azelis Denmark A/S (“l-applikant”) ressaq applikazzjoni f’konformità mal-Artikolu 11(1) tar-Regolament (KE) Nru 2065/2003, fejn talab bidla fl-isem tad-detentur tal-awtorizzazzjoni għall-prodott primarju ta’ taħwir “Scansmoke PB 1110” kif stabbilit fir-Regolament ta’ Implimentazzjoni tal-Kummissjoni (UE) Nru 1321/2013 (2).
                  
               
                     (2)
                  
                  
                     Fl-applikazzjoni, l-applikant iddikjara li l-awtorizzazzjoni għall-prodott primarju ta’ taħwir bl-affumikazzjoni “Scansmoke PB 1110” kellha tiġi ttrasferita lil proFagus GmbH. B’appoġġ għad-dikjarazzjoni tiegħu, l-applikant ipprovda l-ftehim ta’ trasferiment konkluż bejnu u proFagus GmbH fir-rigward tal-prodott primarju ta’ taħwir bl-affumikazzjoni “Scansmoke PB 1110”.
                  
               
                     (3)
                  
                  
                     Il-bidla proposta tad-detentur tal-awtorizzazzjoni hi purament waħda amministrattiva fin-natura tagħha u ma tirrikjedix valutazzjoni mill-ġdid tal-addittivi kkonċernati.
                  
               
                     (4)
                  
                  
                     Għaldaqstant jenħtieġ li r-Regolament ta’ Implimentazzjoni (UE) Nru 1321/2013 jiġi emendat skont dan.
                  
               
                     (5)
                  
                  
                     Sabiex tiġi żgurata tranżizzjoni bla xkiel, huwa xieraq li jiġi previst li l-prodott primarju ta’ taħwir bl-affumikazzjoni “Scansmoke PB 1110”, kif ukoll it-taħwir bl-affumikazzjoni derivati minnu u l-ikel li fihom dawn, jikkonformaw mar-regoli li japplikaw qabel id-data tad-dħul fis-seħħ ta’ dan ir-Regolament, jistgħu jibqgħu jitqiegħdu fis-suq u jintużaw sakemm jispiċċaw il-ħażniet eżistenti.
                  
               
                     (6)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            Emenda għar-Regolament ta’ Implimentazzjoni (UE) Nru 1321/2013
            Fit-tabella fl-Anness tar-Regolament ta’ Implimentazzjoni (UE) Nru 1321/2013, l-entrata dwar il-prodott primarju tat-taħwir bl-affumikazzjoni “Scansmoke PB 1110” hija emendata kif ġej:
            
                        (1)
                     
                     
                        fit-tielet ringiela, “Isem id-detentur tal-awtorizzazzjoni”, il-kliem “Azelis Denmark aA/S” huma sostitwiti bil-kliem “proFagus GmbH”;
                     
                  
                        (2)
                     
                     
                        fir-raba’ ringiela “L-indirizz tad-detentur tal-awtorizzazzjoni”, il-kliem “Lundtoftegaardsvej 95, 2800 Lyngby, ID-DANIMARKA” huma sostitwiti bil-kliem “Uslarer Str. 30, 37194 Bodenfelde, IL-ĠERMANJA”.
                     
                  
         
            Artikolu 2
            Miżuri tranżizzjonali
            Il-prodott primarju ta’ taħwir bl-affumikazzjoni “Scansmoke PB 1110” kif stabbilit fl-Anness tar-Regolament ta’ Implimentazzjoni (UE) Nru 1321/2013, kif ukoll it-taħwir bl-affumikazzjoni derivati minnu u l-ikel li fihom il-prodott primarju ta’ taħwir bl-affumikazzjoni jew it-taħwir bl-affumikazzjoni derivati minnu, li huma prodotti u ttikkettati qabel id-19 ta’ April 2022 f’konformità mar-regoli applikabbli qabel id-19 ta’ April 2022 jista’ jibqgħu jitqiegħdu fis-suq u jintużaw sakemm jispiċċaw il-ħażniet eżistenti.
         
         
            Artikolu 3
            Dħul fis-seħħ
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, id-29 ta’ Marzu 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 309, 26.11.2003, p. 1.
         
            (2)  Ir-Regolament ta’ Implimentazzjoni tal-Kummissjoni (UE) Nru 1321/2013 tal-10 ta’ Diċembru 2013 li jistabbilixxi lista tal-Unjoni ta’ prodotti primarji awtorizzati ta’ taħwir bl-affumikazzjoni għall-użu bħala tali fl-ikel jew fuq l-ikel u/jew għall-produzzjoni ta’ taħwir bl-affumikazzjoni derivati (ĠU L 333, 12.12.2013, p. 54).